b'\n_START_ARTICLE_\nGimnaziul din Bolgrad\n_START_SECTION_\nIstoric\n_START_PARAGRAPH_\nR\xc4\x83zboaiele ruso-otomane de la sf\xc3\xa2r\xc8\x99itul secolului al XVIII-lea \xc8\x99i \xc3\xaenceputul secolului al XIX-lea i-a determinat pe mul\xc8\x9bi bulgari s\xc4\x83 p\xc4\x83r\xc4\x83seasc\xc4\x83 Imperiul Otoman \xc8\x99i s\xc4\x83 se stabileasc\xc4\x83 pe teritoriile din partea de sud a Imperiului Rus \xc8\x99i \xc3\xaen special \xc3\xaen Gubernia Basarabia. Acei bulgari basarabeni, \xc3\xaempreun\xc4\x83 cu coloni\xc8\x99tii g\xc4\x83g\xc4\x83uzi au fondat 43 sate \xc3\xaen Basarabia, precum \xc8\x99i ora\xc8\x99ele Bolgrad \xc8\x99i Comrat. \xc3\x8en anul 1832, slavistul ucrainean Iuri Venelin (1802-1839) a sugerat ca ora\xc8\x99ul Bolgrad s\xc4\x83 devin\xc4\x83 un centru al culturii \xc8\x99i educa\xc8\x9biei bulgare din Imperiul Rus, prin deschiderea unei \xc8\x99coli centrale \xc8\x99i a unui muzeu na\xc8\x9bional bulg\xc4\x83resc; cu toate acestea, ideea nu a fost pus\xc4\x83 \xc3\xaen practic\xc4\x83 \xc3\xaen acea vreme._NEWLINE_Dup\xc4\x83 R\xc4\x83zboiul Crimeei (1853\xe2\x80\x931856), sudul Basarabiei (inclusiv Bolgradul) au fost retrocedate de c\xc4\x83tre ru\xc8\x99i Principatului Moldovei (vezi \xc8\x99i: Cahul, Bolgrad \xc8\x99i Ismail). \xc3\x8en 1857, Nicolae Vogoride, un om politic otoman de origine bulgar\xc4\x83, a devenit caimacam al Moldovei. \xc3\x8en ianuarie 1858, un grup de reprezentan\xc8\x9bi ai bulgarilor din Moldova au trimis, \xc3\xaen numele a 39 de sate \xc8\x99i a ora\xc8\x99ului Bolgrad, o scrisoare \xc3\xaen care cereau prin\xc8\x9bului Vogoride crearea unui gimnaziu pentru membrii minorit\xc4\x83\xc8\x9bii. Revolu\xc8\x9bionarul bulgar Gheorghi Rakovski, patronul modern al \xc8\x99colii, a sus\xc8\x9binut personal \xc3\xaen fa\xc8\x9ba caimacamului deschiderea gimnaziului bulg\xc4\x83resc. La 10 iunie 1858, la Ia\xc8\x99i, caimacamul a acordat membrilor Comitetului de ini\xc8\x9biativ\xc4\x83 Nikola Paru\xc8\x99ev \xc8\x99i Panaiot Grekov un ofis domnesc prin care aproba \xc3\xaenfiin\xc8\x9barea unui gimnaziu, care a primit \xc8\x99i o baz\xc4\x83 economic\xc4\x83, \xc8\x99i anume dreptul de exploatare a lacurilor dun\xc4\x83rene. _NEWLINE_Ofisul domnesc prevedea scopurile pentru care era \xc3\xaenfiin\xc8\x9bat\xc4\x83 \xc8\x99coala, precum \xc8\x99i c\xc3\xa2teva reguli de baz\xc4\x83. Gimnaziul era deschis pentru to\xc8\x9bi coloni\xc8\x99tii, at\xc3\xa2t timp c\xc3\xa2t ei erau de religie ortodox\xc4\x83. Absolvirea Gimnaziului din Bolgrad presupunea un total de \xc8\x99apte ani de educa\xc8\x9bie, dintre care primii trei erau denumi\xc8\x9bi progimnaziu. Toate subiectele erau predate \xc3\xaen bulgar\xc4\x83 \xc8\x99i rom\xc3\xa2n\xc4\x83. Latina, bulgara, rom\xc3\xa2na \xc8\x99i slavona bisericeasc\xc4\x83 au fost parte a curiculei. _NEWLINE_Gimnaziul a fost deschis oficial la 1 mai 1859. Construc\xc8\x9bia cl\xc4\x83dirii \xc8\x99colii a fost finalizat\xc4\x83 \xc3\xaen 1873. Gimnaziul era independent financiar de stat \xc8\x99i de biseric\xc4\x83, ob\xc8\x9bin\xc3\xa2ndu-\xc8\x99i veniturile din \xc3\xaenchirierea dreptului de exploatare a lacurilor dun\xc4\x83rene._NEWLINE_Primul director al Gimnaziului din Bolgrad a fost Sava Radulov din Panagyurishte. \xc3\x8entre anii 1858 \xc8\x99i 1879, 685 de persoane s-au \xc3\xaenscris la gimnaziu \xc8\x99i 214 au absolvit; dintre ace\xc8\x99ti 214, 203 erau etnici bulgari. Printre elevii celebri ai gimnaziului sunt de men\xc8\x9bionat Aleksandar Malinov, Anghel Kancev, Danail Nikolaev, Dimitar Agura, Dimitar Grekov \xc8\x99i Aleksandar Teodorov-Balan._NEWLINE_\xc3\x8en 1879, dup\xc4\x83 ce sudul Basarabiei a revenit din nou Imperiului Rus \xc8\x99i dup\xc4\x83 \xc3\xaenfiin\xc8\x9barea Principatului Bulgariei, \xc8\x99coala \xc8\x99i-a pierdut treptat caracterul s\xc4\x83u bulg\xc4\x83resc sub administra\xc8\x9bia ruseasc\xc4\x83, fiind supus\xc4\x83 procesului de rusificare. O parte semnificativ\xc4\x83 dintre elevii s\xc4\x83i, totu\xc8\x99i, au r\xc4\x83mas etnici bulgari, iar limba bulgar\xc4\x83, precum \xc8\x99i istoria \xc8\x99i geografia Bulgariei, au r\xc4\x83mas materii predate la gimnaziu pentru o lung\xc4\x83 perioad\xc4\x83 din existen\xc8\x9ba sa, inclusiv \xc3\xaen prezent._NEWLINE_\xc3\x8en 2001, a fost semnat un protocol \xc3\xaentre Bulgaria \xc8\x99i Ucraina, prin care limba de predare \xc3\xaen liceu a devenit limba bulgar\xc4\x83.\n_START_SECTION_\nAbsolven\xc8\x9bi\n_START_PARAGRAPH_\nPrintre absolven\xc8\x9bii celebri ai Gimnaziului din Bolgrad sunt de men\xc8\x9bionat urm\xc4\x83torii (\xc3\xaen ordine alfabetic\xc4\x83) :'